Source: https://ficek.sk/zrusenie-bsm-pocas-trvania-manzelstva-10881
Timestamp: 2020-08-04 19:45:03+00:00
Document Index: 13393599

Matched Legal Cases: ['súd ', '§ 148', 'súd ', '§ 148', 'súd ', '§ 148', 'súd ', 'súd ', 'súd ', 'súd ', 'súd ', 'Súd ', 'súd ', 'súd ', '§ 147', '§ 143', '§ 148', 'súd ', '§ 148', 'súd ', 'súd ', '§ 147', '§ 151', 'Súd ', 'súd ', '§ 42', 'Súd ', '§ 149', 'súd ', 'súd ', 'súd ', 'súd ', 'súd ', 'súd ', '§ 55', 'súd ', 'súd ', 'súd ', 'súd ', 'súd ', 'súd ']

[2020] Zrušenie BSM počas trvania manželstva | Právna Poradňa
Otázka: Zrušenie BSM počas trvania manželstva
Dobrý deň, ako sa ruší BSM za trvania manželstva?
Odpoveď: Zrušenie BSM počas trvania manželstva
Dobrý deň, pokiaľ ide o zrušenei BSM počas manželstva, existencia bezpodielového spoluvlastníctva manželov (ďalej len BSM) je v zásade závislá od existencie manželstva. Situácia, že BSM zanikne, hoci manželstvo naďalej trvá, preto nastáva iba výnimočne. Na návrh niektorého z manželov môže súd zo závažných dôvodov (najmä ak by ďalšie trvanie bezpodielového spoluvlastníctva odporovalo dobrým mravom) zrušiť BSM aj počas trvania manželstva (viď. ustanovenie § 148 ods. 2 Občianskeho zákonníka). Ide o prípady, kedy napríklad jeden z manželov nakladá so spoločným majetkom nehospodárne, ničí spoločný majetok, neprejavuje záujem o rodinu a pod. Treba si však uvedomiť, že posúdenie rozporu s dobrými mravmi je prísne individuálne. Ďalším prípadom, kedy súd rozhodne o zrušení BSM počas trvania manželov je ten, keď jeden z manželov, prípadne obaja získajú oprávnenie na podnikateľskú činnosť (viď. ustanovenie § 148a ods. 2 Občianskeho zákonníka). Presný procesný postup pri zániku BSM počas trvania manželstva závisí od toho, o ktorý z vyššie uvedených prípadov ide.
Okrem toho osobitné zákony upravujú situácie, kedy BSM zaniká počas trvania manželstva priamo zo zákona (t.j. bez potreby podať návrh na súd). Konkrétne ide o Trestný zákon, v prípade uloženia trestu prepadnutia majetku jednému z manželov a Zákon o konkurze a reštrukturalizácii, v prípade vyhlásenia konkurzu na jedného z manželov.
Podotázka: Zrušenie BSM počas trvania manželstva (Spoluvlastníctvo)
Dobrý deň. Nachádzam sa v komplikovanej situácii. Viem, že manžel má milenku už skoro 2 roky. Dnes som zistila, keď sa mi priznal, že dostal výpoveď, a že pred vyše rokom zobral bezúčelový úver, pri ktorom som nemusela byť ja vo výške 30000 € a tie peniaze dal jej. Teraz vlastne musíme ďalej platiť hypotéku a ten úver. Samozrejme nemajú žiadnu zmluvu. Ako sa môžem aspoň ja brániť, alebo čo robiť? Ďakujem za radu.
z otázky nevieme usúdiť, či plánujete rozvod manželstva.
Dočasným riešením do yvriešenia situácie s bankou alebo nebank. spoločnosťou, je, aby dotyčná pani prevzala záväzok zo zmluvy o spotreb úvere, avšak na uvednené bude nevyhnutný súhlas banky resp. nebankovej spoločnosti.
Ďalšou možnosťou je, aby dotyčná osoba uznala záväzok v celom rozsahu so záväzkom, že tento bude splácať Vám v sume minimálne, akú Vy platíte banke resp. nebank. spoločnosti.
Ďalšou možnosťou pre Vás ako manželku je podať návrh na súd o zrušenie BSM za trvania manželstva z dôvodov, ako uvádzate v otázke, čo poskytuje aj ust. ust. § 148 Obč. zákonníka :
"(1) Zánikom manželstva zanikne i bezpodielové spoluvlastníctvo manželov.
(2) Zo závažných dôvodov, najmä ak by ďalšie trvanie bezpodielového spoluvlastníctva odporovalo dobrým mravom, môže súd na návrh niektorého z manželov toto spoluvlastníctvo zrušiť i za trvania manželstva."
Ak súd na Váš návrh BSM zruší, následne bude musieť byť vyporiadané BSM, teda aj predmetný dlh.
Dobrý deň, potrebovala by som veľmi Vašu radu. Ide o to, že môj manžel má bez môjho vedomia množstvo úverov a pôžičiek. Zistila som to len teraz a vôbec netuším čo mám robiť. Vôbec neviem kde peniaze míňal, ale do spoločnej domácnosti to nebolo. Akú mám možnosť chrániť seba a naše dve malé deti. Našim spoločným majetkom je jediné nové auto, nič iné nemáme. Teda okrem jeho obrovských dlhoch(niekoľko desiatok tisíc eur), presnú sumu neviem, nakoľko mi celé roky klamal a zatajoval. Mohla by som na základe tohto zrušiť BSMko už teraz počas trvania manželstva? Ako to viem dokázať, keď všetky papiere od pôžičok má on, ja v rukách nemám vôbec nič. Ako mám postupovať ? Veľmi pekne ďakujem za rýchlu odpoveď a a Vašu pomoc. S pozdravom.
1./ V prípadnom súdnom konaní bude nevyhnutné preukázať to, že tieto dlhy existujú, teda na základe akej skutočnosti ste sa dozvedeli, že má úvery a pôžičky.
2./ Podľa ust. Občianskeho zákonníka platí :
Odporúčame kontaktovať advokáta ako vo veci podania návrhu na súd ohľadom zrušenia BSM, tak aj prípadne vo veci samotných dlhov z pôžičiek a úverov (neprijateľné zmluvné podmienky).
Dobrý deň, rada by som sa spýtala ako sa postupuje s nehnuteľnosťou (domom vo Veľkom Bieli) v prípade rozvedených manželov, ktorí si zrušili bezpodielové spoluvlastníctvo. V septembri tohto roku to budú 3r. Je potrebné, pokiaľ jeden z manželov v dome nebýva, aby ho manželka z jeho polovice vyplatila? Prípadne, je povinná mu platiť mesačne nájomné pokiaľ nemá na vyplatenie nehnuteľnosti, či je nutné nehnuteľnosť predať? Ide o bývalých manželov v dôchodkovom veku, ktorí si dobre nevychádzajú, takže nejaká forma dohody ani nenastane. Exmanžel prišiel za bývalou manželkou s tým, aby ho vyplatila, no nakoľko je to staršia pani po infarkte obáva sa čo sa teraz bude diať. Na čo má ona právo, na čo má právo on? Tak by som bola veľmi povďačná, keby ste mi vedeli objasniť, ako sa v takomto prípade postupuje. Ďakujem.
Odpovedá: JUDr. Milan Ficek, advokát (odpoveď odoslaná: 25.06.2017)
Dobrý deň, po zrušení BSM (bezpodielového spoluvlastníctva manželov) je potrebné pristúpiť k vyporiadaniu BSM. To je možné urobiť dvomi spôsobmi, a to dohodou alebo podaním žaloby na súd. Nakoľko sa nevedia dohodnúť, nezostane im nič iné ako podať žalobu na mieste príslušný súd. V žalobe sa môže ten z manželov, ktorý nehnuteľnosť neobýva žiadať vyplatenie 1/2 hodnoty nehnuteľnosti. Tá sa určí na základe znaleckého posudku. Rovnako však môže žiadať i to, aby nehnuteľnosť bola prikázaná jemu do výlučného vlastníctva a on vyplatí druhého manžela. Závisí na tom, čo chce ten ktorý manžel dosiahnuť. V prípade, že do uplynutia trojročnej lehoty nepodá ani jeden z nich žalobu o vyporiadanie BSM, pri vyporiadaní BSM sa uplatní zákonná domnienka vyporiadania. Tá hovorí, že sa nehnuteľnosť stane podielovým spoluvlastníctvom oboch manželov, každý v podiele 1/2. Z finančnej stránky (nižší súdny poplatok) je lepšie podať žalobu o vyporiadanie BSM ako žalobu o zrušenie a vyporiadanie podielového spoluvlastníctva.
Dobrý deň, už od 1. 8. 2016 rieši môj platený advokát zrušenie BSM z dôvodu podnikateľskej činnosti manžela, jeho dlhom, neprispievaním na našu spoločnú domácnosť, ja platím všetky náklady /byt, nájom, telefón a prípadne nedoplatky z elektrickej energie, plynu aj nájmu bytu už viac ako 10 rokov/, je pravda, že sa priznal, že hra automaty, bale dôkaz na to nemám, takže môj advokát, tak do tej žaloby uviedol len ten paragraf podnikanie manžela ako taxikár, takže ja fakt už neviem, čo sa deje, manžel je tak zadlžený, že nám hrozí aj exekúcia na nás spoločný byt, ktorý máme vo vlastníctve, advokát mi neberie telefón ani na mail neodpovedá, takže neviem čo fakt ďalej, trvá to rozhodnutie súdu nejako dlho, ak ma on zastupuje, som z toho už zúfalá, tak snáď sa nájde nejaká dobrá duša, ktorá mi poradí. Je tiež pravda, že manžel nepreberá postu ani predvolanie na súd, je možné ho nejako donútiť cez políciu alebo ako s ním ďalej, je to hrozné s takým človekom. Ďakujem veľmi pekne za radu.
Odpovedá: JUDr. Milan Ficek, advokát (odpoveď odoslaná: 11.04.2017)
1./ Vychádzame z predpokladu, že s advokátom máte spísanú zmluvu o poskytovaní právnej pomoci a v nej dojednané podmienky, vrátane odmeny, práva a povinnosti účastníkov zmluvy. Advokát Vás má informovať o všetkých úkonoch, ktoré v danej veci vykonal, vrátane podania návrhu na súd.
2./ Stav konania na súde : Na príslušnom súde, kde bola žaloba podaná, v informačnej kancelárii Vám povedia, či žaloba bola podaná, kedy a číslo konania. Ak žaloba na súd podaná nebola, usudzujúc z Vašej otázky potom treba vykonať nevyhnutné právne kroky.
3./ Pokiaľ sa jedná o advokáta, odporúčame zistiť na adrese Slov. advokátskej komory zistiť aktuálny stav. Podľa zistení na súde a reakcie advokáta na uvedený stav súdneho konania prípadne nekonania podať aj sťažnosť na prísl. orgán Slov. advokátskej komory.
Dobrý deň, chcem sa spýtať ako sa dá zrušiť bezpodielové spoluvlastníctvo manželov?
Dobrý deň. Spôsobov zániku bezpodielového spoluvlastníctva manželov (ďalej len BSM) je niekoľko. BSM primárne zaniká spolu so zánikom manželstva. Okrem toho môže súd na návrh niektorého z manželov BSM zrušiť aj počas trvania manželstva, avšak len zo závažných dôvodov, najmä ak by ďalšie trvanie BSM odporovalo dobrým mravom. Súd na návrh zruší BSM aj v prípade, ak jeden z manželov získal oprávnenie na podnikateľskú činnosť. V takomto prípade môže podať návrh ten z manželov, ktorý nezískal oprávnenie na podnikateľskú činnosť. Pokiaľ však majú takéto oprávnenie obaja manželia, môže návrh podať ktorýkoľvek z nich.
Po zrušení BSM- počas trvania manželstva pred 2 a pol rokmi pre gamblerstvo manželky prišiel na manželkinu, teda našu adresu list z Provident bank--upomienka, posledná predexekúčna výzva na splácanie úveru-pôžičky v hodnote 91600 ck-ktorý, zabudla, splácať. Pýtam sa : je možné aj po zrušení BSM-počas trvania manželstva siahnuť na majetok, dôchod, plat, alebo nehnuteľný aj hnuteľľný majetok ostatných členov rodiny-manžela, deti? Okresný súd pred 2 a pol rokmi na môj podnet vyhovel návrhu a BSM - zrušil pre gamblérsto manželky, potom podarená manželka zdrhla do ČR- a pokračuje v diele skazy. List-upomienku som jej preposlal na jej poslednú známu adresu, neviem, či pracuje, telefón neberie, od jej posledného známeho zamestnávateľa žiadne info. Pýtam sa čo mám robiť a čo ma čaká-teda nás- manžela a deti. Som ako ešte manžel dôchodca a dôchod mám cca 288 E. Jedna dcéra už platí za, mamu, pôžičky, tiež z dôchodku, na tie pôžičky ju naviedla a oklamala za, účelom, opráv domu a peniaze, mater, jej zobrala a prehrala v automatoch a na účely neznáme. Pýtam sa, ako ďalej a čo s tým? Hnuteľný majetok manželka nemá, dokonca okrem nábytku -aj to starého nemá doma nič, lebo ona nič nekupovala, všetko prehrala v lósoch a automatoch- sú len spoločne nadobudnuté veci-zariadenia. Dcéra si pred rokom -teda 1, 5 roka po zrušení BSM kúpila za ťažko ušetrené peniaze auto a boji sa, že o to auto príde, potrebuje sa dopraviť do zamestnania-preto a aj preto, že to je jej vlastníctvo. Dcéry mám slobodné, bývajú so mnou v rod. Dome-ten som -sme kúpili, vymenili za môj byt -za slobodná. Teda na čo môže siahnuť exekútor? Alebo už nemôže? Myslím veci mnou vlastnené ako PC, kosačka a chladnička a pod.? Alebo aj na môj dôchodok? Prečo, keď mám rozsudok o gamblérstve manželky pri po pojednávaní o zrušení BSM aj rozsudok o dĺžňom výživnom na syna? Ďakujem a pozdravujem.
Odpovedá: JUDr. Milan Ficek, advokát (odpoveď odoslaná: 20.02.2017)
pokiaľ BSM zaniklo, príjmy, ako dôchodok, plat a iné sa už stávajú súčasťou výlučného majetku, inak povedané už nepatria do spoločného majetku. Podľa Občianskeho zákonníka môže exekútor siahnuť na veci patriace do BSM len vtedy, ak pohľadávka vznikla za trvania manželstva. Dôležité ale je to, či už bolo BSM aj vyporiadané, ak áno, potom už exekútor nemôže siahnuť na to, čo bolo predtým spoločné (v BSM). Pokiaľ ide o auto Vašej dcéry, na to exekútor siahnuť rovnako nemôže, pretože ide o výlučný majetok Vašej dcéry. S tým súvisí aj skutočnosť, že majetku detí sa exekúcia netýka. Je to ich výlučný majetok. Vás sa zase týka len za vyššie uvedených podmienok (dlh vznikol za manželstva a BSM ešte nie je vyporiadané). Dovoľujem si uviesť, že napr. na Váš plat, či iný príjem, Vám exekútor siahnuť nemôže, to môže spraviť len v prípade dlžníka-povinného (Vašej bývalej manželky). Pokiaľ ide o dom, celkom nerozumiem, či ste ho kúpili, alebo len vymenili. To je totiž dôležité pri určovaní toho, či patrí do BSM.
Po zrušení BSM - počas trvania manželstva pred 2 a pol rokmi pre gamblerstvo manželky prišiel na manželkinu, teda našu adresu list z Provident bank/CZ-upomienka, posledná predexekučna výzva na splácanie úveru-pôžičky v hodnote 91600 ck, ktorý zabudla splácať. Je možné aj po zrušení BSM-počas trvania manželstva siahnuť na majetok, dôchod, plat, alebo nehnuteľný aj hnuteľľný majetok ostatných členov rodiny-manžela, deti? Okresný súd pred 2 a pol rokmi na môj podnet vyhovel návrhu a BSM - zrušil, potom podarená manželka zdrhla do ČR- a pokračuje v diele skazy. List-upomienku som jej preposlal na jej poslednú známu adresu, neviem, či pracuje, telefón neberie, od jej posledného známeho zamestnávateľa žiadne info. Pýtam sa čo mám robiť a čo ma čaká-teda nás- manžela a deti. Som ako ešte manžel dôchodca a dôchod mám cca 288 E. Jedna dcéra už platí za mamu pôžičky, tiež z dôchodku, na tie pôžičky ju naviedla a oklamala za účelom opráv domu a peniaze, mater jej zobrala a prehrala v automatoch a na účely neznáme. Ako ďalej a čo s tým? Hnuteľný majetok manželka nemá, dokonca okrem nábytku -aj to starého nemá doma nič, lebo ona nič nekupovala, všetko prehrala v lósoch a automatoch- sú len spoločne nadobudnuté veci-zariadenia. Dcéra si pred rokom -teda 1, 5 roka po zrušení BSM kúpila za ťažko ušetrené peniaze auto a bojí sa, že o to auto príde, potrebuje sa dopraviť do zamestnania-preto a aj preto, že to je jej vlastníctvo. Dcéry mám slobodné, bývajú so mnou v rod. dome-ten som -sme kúpili spoločne. Teda na čo môže siahnuť exekútor? Alebo už nemôže? Myslím veci mnou vlastnené ako PC, kosačka a chladnička a pod.? Alebo aj na môj dôchodok, alebo dokonca na ten biedny dom? Prečo, keď mám rozsudok o zrušení BSM aj rozsudok o dĺžňom výživnom na syna? Na pojednávaní o zrušení BSM neuviedla žiadne pôžičky ani dlžoby. Ďakujem a pozdravujem.
Dobrý deň, pokiaľ máte zrušené BSM a nemáte už žiadny spoločný majetok, potom Vám nič nehrozí. Ak by manželia po zrušení BSM mali spoločný majetok a tento majetok by nebol vysporiadaný, potom môže exekútor uspokojiť svoju pohľadávku z tejto spoločnej veci. Samotné zrušenie BSM nestačí, ale je potrebná dohoda o vysporiadaní BSM. Na majetok tretích osôb exekútor siahnuť nemôže. Dcérino auto je teda chránené pred exekúciou.
Dobrý deň, ak si zrušíme BSM (manžel má živnost.oprávnenie) a dohodneme sa, že všetok majetok a všetky aktíva či pasíva ktoré by v budúcnosti vznikli (alebo vyšli najavo z minulosti) preberá manžel, a ja odchádzam "bez absolutneho majetku z BSM", nechám si len svoje dedičstvo po rodičoch...môže sa stať že by mi následne po čase nejaký dlžník alebo nedajboh exekútor zaslal výzvu na spolupodieľaní sa dlhu, ktorý manžel narobil ešte počas trvanie BSM? Môžu odo mňa vyžadovať spolupodieľanie sa na zaplatení takýchto dlhov? a a ak ano- akého druhu- alebo všetky? Ďakujem.
Odpovedá: JUDr. Milan Ficek, advokát (odpoveď odoslaná: 16.09.2016)
podľa § 147 ods. 1 Občianskeho zákonníka Pohľadávka veriteľa len jedného z manželov, ktorá vznikla za trvania manželstva, môže byť pri výkone rozhodnutia uspokojená i z majetku patriaceho do bezpodielového spoluvlastníctva manželov.
BSM môže z dôvodu podnikania jedného z manželov zrušiť len súd, a to rozsudkom. Právoplatnosťou rozsudku zaniká BSM. Až kým nie je BSM vyporiadané, podľa analógie a judikatúry súdov SR platí, že stále ide o majetok v BSM. Síce sa už doň nový majetok nenadobúda, ale stále platí režim, ako keby ešte BSM nebolo zrušené.
Odpoveďou na Vašu otázku teda je, že po vyporiadaní BSM, už nebude môcť exekútor siahnuť na majetok v BSM, nakoľko takýto majetok vyporiadaním prestane existovať. Veci z BSM už budú vo výlučnom vlastníctve alebo podielovom spoluvlastníctve každého z manželov.
Dobrý deň, rada by som sa opýtala na vyporiadanie BSM počas trvania manželstva. Manžel sa odsťahoval zo spoločnej domácnosti a momentálne predávame spoločný byt, kde sme dohodnutí na delení 50/50. Je možné podpísať platnú zmluvu o rozdelení majetku (všetkého) k určitému okamihu s tým, že po tomto termíne sa nebude akýkoľvek nadobudnutý majetok zahrňovaný do BSM? Ďakujem za odpoveď.
Odpovedá: JUDr. Milan Ficek, advokát (odpoveď odoslaná: 09.09.2016)
podľa § 143 zák. č. 40/1964 Zb.: “V bezpodielovom spoluvlastníctve manželov je všetko, čo môže byť predmetom vlastníctva a čo nadobudol niektorý z manželov za trvania manželstva, s výnimkou vecí získaných dedičstvom alebo darom, ako aj vecí, ktoré podľa svojej povahy slúžia osobnej potrebe alebo výkonu povolania len jedného z manželov, a vecí vydaných v rámci predpisov o reštitúcii majetku jednému z manželov, ktorý mal vydanú vec vo vlastníctve pred uzavretím manželstva alebo ktorému bola vec vydaná ako právnemu nástupcovi pôvodného vlastníka.”
TedadaTedada sa nerozvediete alebo si nezrušíte bsm počas manželstva a budete nadobúdať majetok aj naďalej (i keď spolu nežijete v jednej domácnosti) tento bude vždy spadať do BSM.
Pokiaľ nerozmýšlate nad rozvodom, je tu možnosť zúžiť rozsah BSM a to iba formou notárskej zápisnice.
Taktiež zákon dáva možnosť manželom dohodnúť sa, že vyhradia vznik BSM ku dňu zániku manželstva. “Platná zmluva” o rozdelení majetku k určitému okamihu počas manželstva náš zákon nepozná. Je momož uzatvorenie iba zmluvy o budicej zmluve o vysporiadaní BSM.
Ak hospodárite teraz z finančnými prostriedkami je Vaše rozhodnutie, teda pokiaľ sa viete dohodnúť. Pokiaľ by ste sa s manželom rozviedli alebo zrušili BSM, vyporiadanie BSM môžete urobiť aj formou dohody.
Dobrý deň, prosím Vás dá sa zrušiť bezpodielové spoluvlastníctvo manželov aj keď sme stále manželia (tzn. bez rozvodu)? Manželke stále chodí exekúcia kde si svoje dlhy narobila ešte pred našim manželstvom. A ja som o jej dlhoch nevedel a ešte stále neviem aké sa môžu vyskytnúť. Chcem byť chránený pred tým, aby brali aj môj majetok. Máme spoločný byt aj auto, ktoré sme nadobudli až v manželstve a nerád by som odovzdal aj moju časť bytu aj auta exekútorovi. Chcem byť pred takýmto prípadom chránený. Prosím vás dá sa to aby si svoje dlhy splácala sama? Ďakujem, s pozdravom.
Odpovedá: JUDr. Milan Ficek, advokát (odpoveď odoslaná: 08.09.2016)
Dobrý deň. Zákon umožňuje zrušiť bezpodielové spoluvlastníctvo manželov (ďalej len BSM) aj počas trvania manželstva. Zákonným dôvodom na zrušenie BSM počas trvania manželstva je podnikateľská činnosť jedného, príp. oboch manželov (pozri § 148a Občianskeho zákonníka). V zmysle zákona môže súd zrušiť BSM počas trvania manželstva aj zo závažných dôvodov, najmä ak by ďalšie trvanie bezpodielového spoluvlastníctva odporovalo dobrým mravom (pozri § 148 ods. 2 Občianskeho zákonníka). V oboch prípadoch je potrebné podať návrh na súd, pričom v prvom prípade súd musí BSM zrušiť ak je preukázaný zákonný dôvod a v druhom spomenutom prípade súd môže zrušiť BSM.
Len pre úplnosť si Vám dovoľujem dať do pozornosti ustanovenie § 147 ods. 1 Občianskeho zákonníka, podľa ktorého: „Pohľadávka veriteľa len jedného z manželov, ktorá vznikla za trvania manželstva, môže byť pri výkone rozhodnutia uspokojená i z majetku patriaceho do bezpodielového spoluvlastníctva manželov.“ S poukazom na citované ustanovenie by teda nemala nastať situácia, že dlhy Vašej manželky, ktoré vznikli ešte pred manželstvom, by boli uspokojované z majetku patriaceho do BSM.
dobry den, v roku 1995 nam bolo zrusene, respektive zuzene bezpodielove spoluvlastnictvo s manzelkou z dovodu mojej podnikatelskej cinnosti. Vlani zacala podnikat moja manzelka, ja nepodnikam. Ma toto zuzenie BSM, stale pravnu ucinnost? Dakujem za odpoved
Odpovedá: JUDr. Milan Ficek, advokát (odpoveď odoslaná: 31.08.2016)
v prípade ak došlo k zániku BSM, z dôvodu, že ste začali podnikať, tak sa to mohlo stať len na návrh. Zaniknuté BSM možno obnoviť jedine súdnym rozhodnutím ale chcem zdôrazniť, že sa tak musí stať opäť len na návrh a tiež je dôležité aby manželstvo ešte trvalo.
Obnova bezpodielového spoluvlastníctva pôsobí odo dňa právoplatnosti súdneho rozhodnutia - v tejto súvislosti dávam do pozornosti ustanovenie § 151 Občianskeho zákonníka - Ak za trvania manželstva bezpodielové spoluvlastníctvo zaniklo, môže sa obnoviť len rozhodnutím súdu vydaným na návrh jedného z manželov. To znamená, že ak ste nepodali návrh na obnovu bezpodielového spoluvlastníctva, tak BSM je stále v taktom stave v akom bolo po rozhodnutí súdom v roku 1995.
Dobrý deň, manžel si založí živnosť čoskoro a preto chceme zrušiť BSM (ja nepodnikám). Je možné tak urobiť priamo u notára alebo sa musí podať návrh - žiadosť na súd? Dakujem za odpoved.
Odpovedá: JUDr. Milan Ficek, advokát (odpoveď odoslaná: 29.06.2016)
Dobrý deň, v zmysle Občianskeho zákonníka môže za trvania manželstva zrušiť BSM výlučne súd. Nie je možné BSM zrušiť súhlasným vyhlásením manželov pred notárom alebo akýmkoľvek iným úkonom pred notárom. Súd BSM v takýchto prípadoch zruší iba na návrh toho manžela, ktorý nenadobudol oprávnenie na podnikateľskú činnosť. Tzn. že Vy musíte podať na súd návrh na zrušenie BSM za trvania manželstva. Návrh okrem všeobecných náležitostí podľa ustanovenia § 42 ods. 3 OSP musí obsahovať aj preukázanie tej skutočnosti, že Váš manžel nadobudol oprávnenie na podnikateľskú činnosť (osvedčenie o živnostenskom oprávnení priložte k Vášmu návrhu v kópiách ako dôkaz o jeho podnikateľskej činnosti). Váš návrh bude Vášmu manželovi zaslaný na vyjadrenie sa, kde mu odporúčam súhlasiť s návrhom a žiadať zrušenie BSM za trvania manželstva. Súd následne nariadi pojednávanie, na ktorom rozhodne o zrušení BSM. Dovoľujem si Vám dať do pozornosti, že po zrušení BSM musí dôjsť aj k jeho vyporiadaniu buď dohodou alebo súdnym rozhodnutím do troch rokov odo dňa právoplatnosti rozsudku o zrušení BSM. Ak do troch rokov nedôjde k vyporiadaniu BSM uplatní nevyvrátiteľná právna domnienka vyporiadania BSM ustanovená v § 149 ods. 4 OZ.
Dakujem za odpoved, rada by som sa este polozila dodatocne otazky. Na ktory sud je potrebne zaslat navrh na zrusenie BSM? Je mozne ziadat o zrusenie BSM ihned, ako manzel obdrzi opravnenie, alebo je potrebne dodrzat nejaku lehotu? Aka je vyska poplatku, a kedy sa vlastne tento poplatok musi uhradit (aka je naslednost)? A ako dlho asi moze trvat proces so zrusenim BSM? Dakujem za odpoved.
Dobrý deň, návrh na zrušenie bezpodielového spoluvlastníctva manželov (BSM) sa podáva na všeobecný súd odporcu. Všeobecným súdom odporcu je okresný súd, v ktorého obvode má odporca svoje bydlisko. Návrh na zrušenie BSM môžete podať hneď ako Váš manžel získal podnikateľské oprávnenie. Tzn. že návrh je možné podať ihneď ako Váš manžel oficiálne získal podnikateľské oprávnenie (nemusí uplynúť žiadna lehota). Súdny poplatok je vypočítaný a určený v zmysle zákona číslo 71/1992 Zb. o súdnych poplatkoch. V tomto prípade je súdny poplatok vo výške 165,50 €. Súdny poplatok je možné uhradiť na základe výzvy súdu alebo je možné poplatok uhradiť spolu s podaním návrhu vo forme kolkov. Ak súdny poplatok neuhradíte vo forme kolkov na návrhu, súd Vás v lehote 1-2 mesiacov vyzve na úhradu súdneho poplatku výzvou doručenou poštou. V prípade, že súdny poplatok uhradíte vo forme kolkov, týmto spôsobom urýchlite samotné rozhodovanie vo veci (súd Vás nebude vyzývať na úhradu súdneho poplatku). Ako dlho bude súd rozhodovať o Vašom návrhu nie je možné presne povedať. Závisí to najmä na pracovnej vyťaženosti súdu.
Z manželom máme zrušené BSM za trvania manželstva od r. 2012 a vysporiadané dohodou - som výlučnou vlastníčkou nehnuteľnosti a " akehokoľvek majetku , kt. ku dňu zrušenia BSM slúžil potrebám domácnosti a ktorý sa ku dňu uzatvorenia dohody v domácnosti nachádzal". Voči manželovi je vedené exekučné konanie. Manžel má v nehnuteľnosti trvalé bydlisko. Je exekútor oprávnený zabaviť hnuteľné veci nachádzajúce sa v domácnosti ako aj moje osobné veci- mobil, počítač, šperky ako i osobné veci dospelej dcéry? Podľa stanoviska exekútora nie je povinný zisťovať, komu veci patria a následne si máme požiadať súd o vylúčenie vecí z exekúcie. Ďakujem za odpoveď.
Odpovedá: JUDr. Milan Ficek, advokát (odpoveď odoslaná: 26.03.2016)
pokiaľ vznikol dlh za trvania manželstva môže exekútor siahnuť aj na majetok patriaci do BSM. Ak však bolo Vaše BSM zrušené a veci patria do Vášho výlučného vlastníctva potom je možné domnievať sa, že exekútor nie je oprávnený postihnúť tieto veci exekúciou. Trvalý pobyt má len evidenčný charakter a nevzniká ním užívacie ani vlastnícke právo k nehnuteľnosti.
Tak, ako uviedol exekútor, môžete podať na súd tzv. excindačnú žalobu (na vylúčenie veci z exekúcie) podľa § 55 ods. 1 Exekučného poriadku. Túto žalobu podávate proti oprávnenému z exekúcie. V návrhu je potrebné uviesť dôvody, pre ktoré podľa Vás nie je možné postihnúť uvedené veci exekúciou, čiže skutočnosť, že BSM bolo zrušené a ide o Váš výlučný majetok.
Dobrý deň , prosím o info ohľadne vysporiadanie BSM manželov počas manželstva týkajúce sa jednej konkrétnej nehnuteľnosti - bytu , čiže nie vysporiadanie celého majetku: -čo je potrebné k vysporiadaniu BSM v uvedenom rozsahu a v akej forme ? (Dohoda o vysporiadaní , LV , Znalecký posudok , Návrh na vklad , ....?) - aká je odmena advokáta pri vypracovaní Dohody a Návrhu na vklad do KN? Pre potreby vysporiadania zabezpečíme sami LV , Znalecký posudok Vopred ďakujem za info S úctou.
Odpovedá: JUDr. Milan Ficek, advokát (odpoveď odoslaná: 22.10.2015)
Dobrý deň, na to, aby ste sa mohli vysporiadať k bytu, ktorý patrí do BSM, je potrebné, aby zaniklo BSM. Ak máte stále BSM, potom sa nemôžete vysporiadať. BSM zaniká rozhodnutím súdu a to rozvodom alebo zrušením BSM počas manželstva.
Advokát k vysporiadaniu nepotrebuje znalecký posudok, stačí LV a pôvodná zmluva, ktorou ste nadobudli nehnuteľnosť. Najskôr je teda potrebné vyriešiť zrušenie BSM.
Chcela by som zrušiť BSM počas trvania manželstva z dôvodu odsťahovania sa manžela zo spoločného domu. Manžel je podnikateľ, stavia si nový dom cez firmu ( s.r.o.) ako sídlo firmy. Zobral si úver. Nie sme rozvedení a obávam sa v prípade problémov v podnikaní a tiež nevhodného rozhadzovania peňazí zo strany jeho novej priateľky ( už raz spreneverila peniaze vo firme, v ktorej pracovala) aby som ja nemusela hradiť jeho dlhy. Bolo by mi to v takomto prípade umožnené? Mám obavy, že keby som zažiadala o rozvod ( z dôvodu nevery) a na súde by boli pretriasané všetky skutočnosti, ktorých sa na nás dopustil, mohol by deťom ( sú vysokoškoláci) prestať požičiavať auto a hradiť niektoré výdavky navyše mesačne mi platí na každé dieťa pravidelne po 250 €, ale len na dobré slovo ( už 4 mesiace). S deťmi vychádza dobre, ale oni majú pred ním rešpekt, so mnou sa vôbec nebaví. Peniaze dokáže ako stavbár odpísať tak, že vykazuje 600 eurový príjem, takže sa obávam aj toho, aby mu súd nakoniec nevyrubil nižšie výživné ako tých 250 €. Čo môžem robiť pre zlepšenie našej finančne situácie, žijeme z učiteľského platu. Veľmi pekne Vám ďakujem za odpoveď.
Odpovedá: JUDr. Milan Ficek, advokát (odpoveď odoslaná: 08.09.2015)
Dobrý deň, pokiaľ chcete zrušiť BSM počas manželstva, najjednoduchšie riešenie je zrušenie BSM z dôvodu, že manžel je podnikateľ. Podnikateľom nie je konateľ alebo spoločník SRO, preto ak manžel nemá živnosť resp. nevykonáva inú formu podnikania, potom nie je možné zrušiť BSM z tohto dôvodu. Ak manžel súhlasi so zrušením BSM, potom sa dohodnite, že nech si on založí živnosť a Vy podáte návrh na súd (alebo naopak).
Ak s tým nebude súhlasiť, potom druhá možnosť je podanie návhru na zrušenie BSM z dôvodu, že manžel ohrozuje spoločný majetok. Tu však nemusí súd vyhovieť návrhu. Musíte preukázať jeho konanie. Zákonná veta znie takto: "Zo závažných dôvodov, najmä ak by ďalšie trvanie bezpodielového spoluvlastníctva odporovalo dobrým mravom, môže súd na návrh niektorého z manželov toto spoluvlastníctvo zrušiť i za trvania manželstva."
Dobry den, chcem sa opytat ci sa da majetkovo vysporiadat este aj pocas manzelstva alebo az po rozvode? Myslim bezpodielove spoluvlastnicto manzelov .
dobrý deň ,chcem sa opýtať či sa po rozvode automaticky ruší BSM a či keď si jeden z nás nechá nehnuteľnosť na ktorú je uzavretý úver a buďe ho splácať iba jeden z nás a druhý sa vzdá nehnuteľnosti zbavia ho aj úveru ktorý bol zobraný na nehnuteľnosť?Na nehnuteľnosti a úvere sa podieľa iba jeden z nás čo sa týka splácania dlhu voči banke. Ak teda ideme podľa predpokladu že na majetkovo právnom sa jeden z nás dobrovoľne vzdáva nehnuteľnosti za podmienok zbavenia sa dlhu ,,úveru,, v Banke.VUB. je niečo takéto vôbec možné a dá sa to takto urobiť? Ďakujem za rýchlu odpoveď.
Odpovedá: JUDr. Milan Ficek, advokát (odpoveď odoslaná: 22.08.2014)
pojem automatické zrušenie BSM v práve nie je, vysvetlím Vám, ako to funguje: Po rozvode zanikne BSM, teda všetky veci, ktoré nadobudnute už nebudete nadobúdať do BSM ale každý sám do výlučného vlastníctva. Všetky veci, ktoré ste nadobudli počas manželstva ale budú stále v BSM (aj nehnuteľnosti a aj úvery). Tieto je potrebné do 3 rokov od rozvodu vyporiadať. Ak to nie je možné dohodou, tak potom súdnou cestou.
Ak jeden z manželov zostane bývať v nehnuteľnosti patriacej do BSM, neznamená to, že mu táto nehnuteľnosť pripadne. Rovnako aj v prípade úveru, platenie spoločného úveru po rozvode neznamená, že tento úver zostane tomuto manželovi. Dokonca v prípade spoločných úverov platí, že aj keby sa manželia dohodli, že si jeden z nich zoberie úver na seba, tak táto dohoda ešte nie je záväzná pre banku a banka s ňou nemusí súhlasiť (aj keby bola schválená súdom).
S manželom sa môžete dohodnúť (osobitnou dohodou) tak, že jeden z Vás si nechá nehnuteľnosť a prípade aj úver a druhého vyplatí (ak vôbec bude z čoho ešte vyplácať). Dohodu - podpisy overíte u notára a dáte na kataster zavkladovať. Úver je však tiež potrebné vysporiadať tak, aby v budúcnosti nenastali problémy.
Dobrý deň, chcela by som sa spýtať ohľadom zrušenia BSM. Ešte sme manželia a muž si chce zobrať na seba úver, musí tam byť aj môj podpis (súhlas) aj ked chce z nebankovky? Ako zrušiť bsm, aby som potom nemusela platiť jeho možné dlhy? On je živnostník. Ak som pred svadbou vlastnila majetok, ktorý som pred svadbou investovala do auta a mužovej fototechniky, ktoré si on samozrejme chce zobrať, mám nárok na nejaké finančné odškodnenie od muža? Ďakujem
Odpovedá: JUDr. Milan Ficek, advokát (odpoveď odoslaná: 25.10.2013)
zrušenie BSM (bezpodielového spoluvlastníctva manželov) je možné aj počas manželstva. Pokiaľ je manžel podnikateľ, potom je možné požiadať súd o zrušenie BSM počas manželstva. Pokiaľ budete mať správne napísaný návrh na súd, pôjde to pomerne rýchlo. Pripravte sa však na to, že vo všeobecnosti (pri dobre spísanom návrhu) to môže trvať 2-3 mesiace. Ak by ste návrh na zrušenie BSM nemali dobre spracovaný, môže to trvať o niekoľko mesiacov dlhšie.
Pokiaľ si niektorý z manželov zoberie pôžičku (úver) počas manželstva, veritelia môžu požadovať, aby boli uspokojený za majetku patriaceho do BSM. Ak však v čase, keď budú veritelia požadovať vrátenie peňazí nebudete mať žiadny spoločný majetok patriaci do BSM, na Váš súkromný majetok alebo príjem Vám siahnuť nemôžu.
Okrem toho, že podáte návhr na súd na zrušenie BSM počas manželstva, je potrebné sa do 3 rokov od rozhodnutia súdu (právoplatnosti) majetkovo vyporiadať. Pokiaľ svoje právo na vrátenie vložených peňazí (majetku) neuplatníte do 3 rokov, resp. sa nevyporiadate do 3 rokov od zániku BSM, potom Vám Váš nárok na náhradu tohto majetku zanikne. Manžela po zrušení BSM požiadajte ihneď o vyporiadanie dohodou. Ak nebude súhlasiť, obráťte sa na súd.
BSM vyporiadanie za trvania manželstva
Zrušenie BSM za trvanie manželstva
Zrušenie BSM počas trvania maželstva a po…
Podnikanie manžela a zrušenie BSM